हैती के अपदस्थ तानाशाह 25 साल बाद स्वदेश लौटे  
'बेबी डॉक' के नाम से मशहूर हैती के अपदस्थ तानाशाह ज्यां-क्लाड डुवेलियर 25 साल के निर्वासन के बाद अपने देश लौट आए हैं।
'बेबी डॉक' के नाम से मशहूर हैती के अपदस्थ तानाशाह ज्यां-क्लाड डुवेलियर 25 साल के निर्वासन के बाद अपने देश लौट आए हैं। कैरीबियाई देश में पूर्व तानाशाह की वापसी ऐसे समय में हुई है, जब यहां अगले कुछ सप्ताह में विवादित राष्ट्रपति चुनाव के लिए अगले दौर का मतदान होना है।  डुवेलियर (59) अपनी पत्नी वेरोनिक के साथ पेरिस से हैती पहुंचे। मीडिया में आई खबरों के मुताबिक हवाई अड्डे पर मौजूद पत्रकारों से डुवेलियर ने कहा कि वह हैती में पिछले साल आए भूकंप से प्रभावित लोगों की मदद के लिए वापस आए हैं।  डुवेलियर ने 1971 में अपने पिता के बाद हैती की सत्ता संभाली थी। उनके पिता को 'पापा डॉक' कहा जाता था। 1986 में हैती में विद्रोह के बाद डुवेलियर को बर्खास्त कर दिया गया था। उन्हें हजारों लोगों की मौतों और भ्रष्टाचार के लिए आरोपी ठहराया जाता रहा है। उनकी वापसी का कारण स्पष्ट नहीं हो सका है।